Diari Oficial de la Generalitat Valenciana


Sumari del DOGV 4143, del 07-12-2001 (2001/11336)

ORDRE de 4 de desembre de 2001, de la Conselleria d'Economia, Hisenda i Ocupació, per la qual es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/12/04/(2)/dof/vci/html**

### Dades del document

Número de DOGV
:   4143

Data del DOGV
:   07-12-2001

Secció del DOGV
:   I. DISPOSICIONS GENERALS

Número del document
:   2001/11634


Data del document
:   04-12-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * reinserció professional
    * ajuda pública
    * treballador jove
    * ajuda a l'ocupació
    * creació d'ocupació

ORDRE de 4 de desembre de 2001, de la Conselleria d'Economia, Hisenda i Ocupació, per la qual es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació. [2001/F11798]
  
Amb data 25 de gener de 2001 va ser publicada en el Diari Oficial de la Generalitat Valenciana l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació.
  
Com a conseqüència del Pla d'Acció per a l'Ocupació del Regne d'Espanya de 2001, en el qual s'introdueixen canvis respecte dels col·lectius de desocupats objecte de subvenció, resulta convenient efectuar una revisió dels que se subvencionen mitjançant les ajudes de foment d'ocupació regulades pel títol III de l'ordre de referència, a fi d'homogeneïtzar l'actuació publica en aquest àmbit, en nom de la major efectivitat possible.
  
D'altra banda, la Llei 12/2001, de 9 de juliol, de Mesures Urgents de Reforma del Mercat de Treball per a l'Increment de l'Ocupació i la Millora de la seua Qualitat (BOE núm. 164, de 10 de juliol de 2001), regula un nou programa de foment de l'ocupació per a l'any 2001 en el qual s'inclouen noves condicions que han de complir les empreses que, desitjant accedir als incentius establits per la llei, contracten treballadors desocupats en situació d'exclusió social. El foment de la contractació d'aquest col·lectiu, com a mesura d'integració social i laboral i l'adequació de la regulació continguda en l'Ordre de 29 de desembre de 2000 citada, fan aconsellable la modificació del títol V, amb l'objecte d'incrementar la incidència d'aquest tipus d'ajudes de foment de l'ocupació i d'introduir la figura de les entitats promotores d'ocupació adreçat a la inserció laboral de persones en situació de risc d'exclusió social.
  
En el marc de les actuacions adreçades a promoure la conciliació entre la vida familiar i laboral, es considera necessari fomentar la creació de guarderies als centres de treball, a fi d'afavorir l'assistència i atenció dels fills menors de les persones treballadores durant la jornada laboral, introduint el títol VI, que regula un programa d'ajudes a guarderies infantils, al si de l'empresa.
  
Per això, i en virtut i de les facultats que em confereix l'article 35 de la Llei de 5/1983, de Govern Valencià,
  
ORDENE
  
Article 1
  
S'afegeix al final de l'apartat 1 de l'article 1 de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació, el següent:
  
«V. Programa d'ajudes a la creació i manteniment de guarderies infantils al si de l'empresa.»
  
Article 2
  
En l'article 2 de l'ordre s'afegeixen dos nous apartats, amb el següent text:
  
«3. Les administracions públiques i les entitats sense ànim de lucre que promoguen projectes que suposen la integració laboral de persones en situació de risc d'exclusió social.
  
4. Les empreses privades que disposen al seu si de guarderies infantils de primer cicle.»
  
Article 3
  
Es modifica l'article 6 punt 2, lletra i) de l'ordre, que queda amb la següent redacció:
  
«En el supòsit d'ajudes previstes en el títol IV d'aquesta ordre, excepte les ajudes establides en el capítol IV i V, còpia de l'acord entre empresa i treballadors amb referència explícita a la creació d'ocupació, com a conseqüència de les mesures pactades, amb indicació del temps cert de reordenació de la jornada i eliminació o reducció d'hores extraordinàries i l'especificació del lloc de treball corresponent.»
  
Article 4
  
Es modifica l'article 6.3, paràgraf primer, que queda redactat com segueix:
  
«Les sol·licituds hauran de presentar-se en el termini màxim de dos mesos següents a la data en què s'efectue la contractació objecte de l'ajuda. En qualsevol cas les contractacions i estudis hauran d'haver realitzat dins de l'any natural que se presente la sol·licitud, finalitzant el termini de presentació de sol·licituds el 30 d'octubre, per a les ajudes del títol IV. Per a les ajudes dels títols II, III i V, el termini d'acabament de presentació de les sol·licituds d'ajudes serà el 30 de desembre de cada any. Per a aquelles ajudes previstes en el títol V destinades a les entitats promotores i per a les establides en el títol VI les sol·licituds hauran de presentar-se en els mesos de gener i febrer de cada any.»
  
Article 5
  
S'afegeix al final de l'article 11 de l'ordre el següent text:
  
«[...] excepte per al cas de les ajudes regulades en el títol V d'aquesta ordre, que podrà realitzar-se en dues vegades.»
  
Article 6
  
Es corregeix un error detectat en el càlcul de la quantia d'ajudes expressada en pessetes de l'article 18:
  
On diu 1.440 euros (199.663 pessetes), ha de dir 1.440 euros (239.596 pessetes).
  
Article 7
  
Es modifica l'article 22, punt 2, de l'Ordre de 29 de desembre de 2000, per la qual es regula el Programa de Subvencions per al Foment de l'Ocupació Estable, que queda redactat de la següent forma:
  
«2. Les ajudes que s'estableixen en l'apartat a) consisteixen en una subvenció, per cada contracte formalitzat amb dret a aquesta, per la quantia fixa de 1.500 euros (249.579 PTA), llevat que aquestes es referisquen a contractacions de dones, en el supòsit de les quals l'import de les ajudes pujarà a 2000 euros (332.772 PTA).»
  
Article 8
  
Es dóna nova redacció a l'article 23 de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació, que queda com segueix:
  
«Els treballadors que siguen contractats directament de forma indefinida hauran de complir, quant a la situació de desocupació, els requisits exigits per la legislació vigent, havent de romandre inscrits com a desocupats en els corresponents centres Servef de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Joves menors de 25 anys en la data de formalització del contracte indefinit, que posseïsquen una antiguitat en la desocupació igual o superior a 120 dies i que no excedisca de 180 dies.
  
b) Desocupats majors de 25 anys en la data de formalització del contracte indefinit, que posseïsquen una antiguitat en la desocupació igual o superior a 270 dies i que no excedisca de 365 dies.
  
c) Desocupats en els que no concórreguen les circumstàncies anteriors inscrits als centres Servef de la Generalitat Valenciana per un període ininterromput de mes de 365 dies previs a la data de formalització del contracte indefinit.»
  
Article 9
  
Es modifica l'article 28.d) de l'ordre, que queda redactat de la següent forma:
  
«Programa d'incentius a les noves contractacions per absències legals o per disminució, per decisió del treballador, del seu temps de treball.»
  
Article 10
  
Es modifica l'article 35 de l'ordre, que queda redactat com segueix:
  
«Seran objecte dels incentius que es regulen en aquest capítol els nous contractes de relleu que es realitzen amb desocupats pertanyents als col·lectius citats en l'article 29 d'aquesta ordre, sempre que es pacten entre les seues clàusules les següents condicions:
  
a) Que la duració del contracte de relleu ha de ser, almenys, d'un any.
  
b) Que una vegada produïda la jubilació d'un treballador rellevat, el contracte del rellevant es convertirà en indefinit i a jornada completa.»
  
Article 11
  
Es modifica la denominació del capítol V, que queda com segueix:
  
«Programa d'incentius a les noves contractacions per absències legals o per disminució, per decisió del treballador, del seu temps de treball.»
  
Article 12
  
Es modifica la redacció de l'article 42 de l'Ordre de 29 de desembre, dins del títol V, que regula les ajudes a la contractació de persones desocupades en situació de risc d'exclusió social, i que queda com segueix:
  
«Article 42. Objecte
  
L'objectiu final d'aquest programa és incentivar la contractació de persones desocupades que pertanguen a un col·lectiu amb risc d'exclusió social, així com la promoció de projectes, a través d'administracions públiques o entitats sense ànim de lucre, que conduïsquen a la plena integració laboral de les citades persones.»
  
Article 13
  
Es dóna nova redacció a l'article 43 de l'Ordre de 29 de desembre, que queda com segueix:
  
«Article 43. Requisits dels treballadors
  
1. Els treballadors que, trobant-se en situació d'exclusió social, siguen contractats per les empreses o entitats col·laboradores, a través de la participació de les entitats promotores únicament hauran de complir, quant a la situació de desocupació, els requisits exigits per la legislació vigent, i hauran de romandre inscrits com a desocupats als corresponents centres Servef de la Generalitat Valenciana i en possessió de la targeta de demanda d'ocupació actualitzada.
  
2. Els treballadors contractats directament per empreses, sense la participació d'una entitat promotora, hauran de complir els requisits assenyalats en l'apartat anterior quant a la situació de desocupació, i, a més, acreditar la realització de cursos de tallers d'inserció soci laboral, organitzats per la Direcció General de Formació i Qualificació Professional del Servef i impartits en els dos anys immediatament anteriors a la sol·licitud de l'ajuda.
  
3. El personal de suport contractat per les entitats promotores, dedicades a la promoció i inserció laboral de persones en situació d'exclusió social haurà de complir, quant a la situació de desocupació, els requisits exigits per la legislació vigent, i haurà de romandre inscrit com a desocupat en els corresponents centres Servef de la Generalitat Valenciana i en possessió de la targeta de demanda d'ocupació actualitzada.
  
Article 14
  
Es dóna nova redacció a l'article 44 de l'ordre, que queda com segueix:
  
«Article 44. Accions susceptibles de suport i quantia de les ajudes
  
S'articulen com a accions susceptibles de suport:
  
1. Ajudes a entitats promotores
  
Es destinaran ajudes a aquelles administracions públiques o entitats sense ànim de lucre, que promoguen projectes que suposen integració laboral de persones en situació de risc d'exclusió social, en el mercat laboral ordinari, utilitzant per a això serveis de personal de suport com ara cercador d'ocupació, gestor d'ocupació, preparador laboral, o semblants.
  
Amb aquesta ajuda es podrà subvencionar fins al 50% del cost salarial i de Seguretat Social del personal de suport que utilitze l'entitat promotora en el projecte d'integració de persones amb risc d'exclusió social, en el mercat laboral ordinari, sent el període màxim subvencionable de sis mesos, compresos entre abril i octubre, amb el límit màxim de 9.015 euros (1.499.970 pessetes) per treballador.
  
2. Ajudes a empreses o entitats col·laboradores
  
Es destinaran ajudes a aquelles empreses o entitats que, acreditades com a col·laboradores del projecte per les entitats promotores, citades en l'apartat anterior, contracten persones en situació de risc d'exclusió social, d'acord amb allò que s'ha disposat per l'article 43.1 d'aquesta ordre. Així mateix es destinaran ajudes a les empreses que contracten directament treballadors en situació d'exclusió social, d'acord amb allò que s'ha disposat per l'article 43.2 d'aquesta ordre. Amb aquestes ajudes se subvencionarà:
  
a) La contractació temporal, parcial o a jornada completa, amb una duració mínima de tres mesos. Els contractes a jornada parcial no podran ser de duració inferior a 20 hores setmanals. La quantia de l'ajuda, per als contractes a jornada completa, consisteix en una quantitat fixa de 1.000 euros (166.386 pessetes), per cada contracte formalitzat amb dret a aquesta, de duració igual o inferior als sis mesos. Per a contractes de duració superior, la quantitat de l'ajuda serà de 2.000 euros (332.772 pessetes). En el cas de contractes a jornada parcial aquestes quantitats es reduiran de forma proporcional en funció de la jornada estipulada. En cap cas es podrà rebre l'ajuda més d'una vegada per la contractació temporal del mateix treballador.
  
b) La contractació indefinida directa a jornada completa: en el cas de contractacions indefinides directes, l'import de la subvenció serà de 7.000 euros (1.164.702 pessetes) per cada contractació. En el cas de contractes indefinits a jornada parcial, que no podrà ser de duració inferior a 20 hores setmanals, la subvenció abans mencionada serà proporcional a la duració de la jornada estipulada.
  
c) La transformació en indefinits dels contractes temporals descrits en la lletra a) la subvenció de la qual ascendirà a la quantia de 4.000 euros (665.544 pessetes). En el cas de contractes a jornada parcial, aquestes quantitats es reduiran de forma proporcional en funció de la jornada estipulada.
  
3. En cap cas les entitats acreditades com a col·laboradores podran rebre ajudes a càrrec d'aquest programa de subvencions en qualitat d'entitat promotora.»
  
Article 15
  
Es dóna nova redacció a l'article 45 de l'ordre, que queda com segueix:
  
«Article 45. Documentació especifica
  
1. Per a empreses i entitats col·laboradores, a més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades de la següent documentació:
  
a) Certificat expedit per la Direcció General de Formació i Qualificació Professional del Servef acreditatiu de la realització dels cursos de tallers d'inserció sociolaboral, corresponents als dos últims anys immediatament anteriors a la sol·licitud de l'ajuda, per al cas d'empreses o entitats que contracten treballadors en situació de risc d'exclusió social directament sense la participació d'una entitat promotora.
  
b) Per a les empreses o entitats col·laboradores, certificat lliurat per l'entitat promotora del projecte relatiu a la condició d'empresa col·laboradora.
  
2. Per a les entitats promotores, la documentació que caldrà presentar juntament amb la sol·licitud de l'ajuda serà l'establida per l'article 6.2, excepte el que assenyala les lletres d), i f) i, a més, memòria de l'acció d'integració que cal realitzar, tot indicant la justificació del projecte, l'equip de suport i el càlcul previst dels salaris d'aquest personal, objectius, desenvolupament de les accions, prospecció de lloc de treball en empreses.»
  
Article 16
  
S'introdueix un nou article al final del títol V de l'ordre de bases:
  
«Article 46. Termini i forma de justificació de les ajudes a les entitats promotores
  
1. Les ajudes concedides a les entitats promotores se satisfaran en funció de la presentació del contracte de treball del personal de suport, l'alta en la Seguretat Social, els justificants dels rebuts de salaris pagats als treballadors, degudament firmats i dels documents de cotització, emesos per la Tresoreria de la Seguretat Social, corresponent als salaris pagats i presentats com a justificació. Aquesta documentació es podrà presentar en dos períodes entre els mesos d'abril i octubre.
  
2. A l'acabament de l'activitat subvencionable les entitats promotores beneficiàries de les ajudes hauran de presentar un informe sobre l'activitat realitzada pel citat personal de suport que especifique els èxits aconseguits i els resultats obtinguts, degudament quantificats, en relació amb els objectius que es pretenien en la memòria projecte, junt amb la justificació final, tenint com a data límit el 20 de novembre de cada any.»
  
Article 17
  
S'introdueix un nou títol VI en l'Ordre de 29 de desembre de 2000:
  
«Títol VI
  
Programa d'ajudes a guarderies infantils al si de l'empresa
  
Article 47. Objecte de l'ajuda
  
L'objecte de les ajudes regulades en aquest títol és fomentar la creació i el manteniment de guarderies infantils de primer cicle (de 0 a 3 anys) al si de les empreses privades, adreçades a l'atenció dels fills de les persones treballadores durant la jornada laboral.
  
Article 48. Beneficiaris
  
Podran ser beneficiàries de les ajudes regulades en aquest capítol les empreses privades que hagen generat ocupació neta en el últim any i promoguen la creació o el manteniment de guarderies infantils de primer cicle, per a xiquets de zero a tres anys, al seu si, adreçades als fills del personal treballador de l'empresa sol·licitant, sempre que l'activitat es realitze a l'àmbit territorial de la Comunitat Valenciana.
  
Article 49. Requisits dels beneficiaris
  
A més dels requisits establits amb caràcter general en l'article 3 de l'ordre de bases, les empreses sol·licitants de la subvenció regulada en aquest títol hauran de complir el que segueix:
  
a) Els centres que es promouen han de ser centres d'atenció a la infància, que reunisquen les condicions mínimes per a aquests centres establides per la legislació vigent.
  
b) L'empresa titular del centre haurà d'acreditar, davant dels serveis competents del Servef, haver sol·licitat i aportat la documentació preceptiva davant de la Conselleria de Cultura, Educació i Ciència de la Generalitat Valenciana per a l'obtenció de l'autorització com a centre de primer cicle d'educació infantil.
  
c) L'empresa beneficiària de les ajudes haurà d'acreditar la generació d'ocupació neta durant l'any anterior a aquell en què es formule la sol·licitud de subvenció.
  
Article 50. Exclusions específiques
  
Queden expressament exclosos com a beneficiaris d'aquesta subvenció:
  
a) Les corporacions locals i els organismes i entitats de dret públic dependents de qualsevol administració publica, així com les entitats privades sense ànim de lucre.
  
b) Els centres d'educació infantil concertats amb la Conselleria de Cultura Educació i Ciència.
  
c) Aquells centres promoguts per entitats publiques o privades que reben subvenció per al mateix objecte per qualsevol altre departament de la Generalitat Valenciana o per una altra administració pública.
  
Article 51. Quantia de les ajudes
  
La quantia de la subvenció, que es pagarà d'una sola vegada, es calcularà en funció del número de xiquets de zero a tres anys atesos pel centre en el moment de la sol·licitud, sent la quantia màxima de la subvenció de 600 euros per xiquet, equivalent a 50 euros per mes i xiquet durant un període de 12 mesos, que no podrà excedir de l'any natural que es presenta la sol·licitud.
  
Article 52. Documentació addicional i termini de presentació de sol·licituds
  
A més de la documentació assenyalada en l'article 6, punt 2, lletres a), b), c) i h), juntament amb la sol·licitud de subvenció haurà d'acompanyar-se:
  
a) Memòria d'activitats de l'any per al que se sol·licita l'ajuda.
  
b) Pressupost del centre, programa o servei per al qual se sol·licita la subvenció.
  
c) Llista nominal del personal del centre.
  
d) Llista nominal d'alumnes de zero a tres anys, amb indicació expressa de l'any de naixement i de les circumstàncies familiars.
  
e) Fotocòpia compulsada del llibre de matricula del centre, relatiu a l'any de sol·licitud de l'ajuda.
  
f) Documentació acreditativa d'haver sol·licitat o estar autoritzat com a centre d'educació infantil.»
  
Disposició transitòria
  
Amb caràcter transitori, el manteniment de les contractacions indefinides durant l'exercici de 2002 per a les quals en exercicis anteriors s'haguera sol·licitat subvenció a l'empara de l'Ordre de 29 de desembre de 1999 (DOGV de 5 de gener de 2000), de la Conselleria d'Ocupació, per la qual es regula el Pla d'Ocupació Estable per a l'Any 2000, i de l'Ordre de 29 de desembre de 2000 (DOGV de 5 de gener de 2001), de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació, i que reunint els requisits establits en aquelles ordres no hagueren sigut resoltes a la data d'entrada en vigor d'aquesta ordre, seran subvencionades a càrrec dels crèdits pressupostaris de l'exercici de 2002. No obstant l'anterior, les quanties seran les establides per les ordres respectives a l'empara de les quals es va presentar la sol·licitud.
  
Disposició final
  
Aquesta ordre entrarà en vigor el dia 1 de gener de 2002.
  
València, 4 de desembre de 2001
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI